Il-Fond Monetarju Internazzjonali (IMF) kellu kummenti pożittivi dwar l-istrateġija ekonomika tal-Gvern u qalu li l-awtoritajiet ħadu l-passi neċessarji biex inaqqsu l-impatt u jipprevjenu sensji u fallimenti. L-esperti internazzjonali appellaw lill-gvern biex la tgħaddi l-pandemija jerġa' jsaħaħ ir-riżorsi fiskali tal-pajjiż u jibbilanċja mal-bżonn li jibqa' jsir investiment infrastrutturali. L-IMF qalet li għalkemm tinnota b'mod pożittiv il-progress li sar biex jissaħħu l-AML/CFT, huma appellaw biex ikunu indirizzati n-nuqqasijiet f'dan ir-rigward biex Malta toħroġ mil-lista l-griża tal-FATF. Huma rrikkomandaw li jingħataw prijorità l-oqsma tat-trasparenza dwar il-ħasil ta' flus u l-evażjoni tat-taxxa. L-IMF qalu li permezz tal-programm tat-tilqim li kien suċċess is-sentiment ekonomiku rkupra u l-ekonomija Maltija mistennija tikber b'5.75% matul din is-sena u 6% is-sena d-dieħla. L-IMF qalu li l-miżuri li ħa l-Gvern kienu tajbin u wissew biex l-għajnuna li qiegħda tingħata ma titneħħiex malajr u mingħajr ħsieb. L-IMF komplew li l-pjanijiet tal-Gvern biex inaqqas l-emissjonijiet tal-karbonju huma tajbin u faħħru r-riformi fil-qasam tax-xogħol kif ukoll il-progress li sar biex tissaħħaħ il-ħidma kontra l-ħasil tal-flus u r-regolazzjoni finanzjarja. Huma faħħru t-tnaqqis li kien sar fil-piż tad-dejn nazzjonali u t-tfaddil li kien sar mill-gvern. Minn kalkoli tal-IMF, l-għajnuna tal-gvern laħqet 13.4% tal-ġid nazzjonali fuq medda ta' sentejn. L-IMF kompliet li kien ikun hemm żieda kbira fil-qgħad minflok it-tnaqqis li fil-fatt seħħ. Skont l-analiżi teknika tal-IMF, dan huwa possibbli għax id-dejn ta' Malta huwa sostennibli. Il-Gvern qal li wara r-rating għoli li ngħatat Malta minn erba' aġenziji ta' kreditu, ir-rapport tal-IMF huwa ċertifikat ieħor tal-effettività tal-istrateġija tal-gvern biex jilqa' għall-pandemija u jibni prosperità ġdida. .td_uid_3_6145eac31e5c6_rand.td-a-rec-img{text-align:left}.td_uid_3_6145eac31e5c6_rand.td-a-rec-img img{margin:0 auto 0 0}